KOMMISSIONENS FORORDNING (EF) Nr. 2813/98 af 22. december 1998 om gennemførelsesbestemmelser for overgangsforanstaltningerne for euroens indførelse i den fælles landbrugspolitik

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen (1), særlig artikel 10,

under henvisning til Rådets forordning (EF) nr. 2800/98 af 15. december 1998 (overgangsordning) om overgangsforanstaltninger for euroens indførelse i den fælles landbrugspolitik (2), særlig artikel 4, og

ud fra følgende betragtninger:

Ifølge forordning (EF) nr. 2800/98 kan medlemsstaterne yde udligning til landbrugere, der rammes af virkningerne af en væsentlig revaluering; en del af denne udligning vedrører specifikt visse reelle fald i den direkte støtte; førnævnte forordning præciserer en række betingelser for ydelsen og udligningens udvikling samt metoden til fastsættelse af lofter over medlemsstaternes udbetalinger; den pågældende udligning finansieres helt eller delvist over EU-budgettet;

den udløsende begivenhed, der bestemmer kursen for omregning af beløb udtrykt i euro, bør fastlægges nærmere; for at lette den finansielle forvaltning bør det undgås at kumulere udbetalingen af flere årlige udligningsrater i et enkelt budgetår; for at tage hensyn til Fællesskabets internationale forpligtelser og med henblik på en korrekt forvaltning bør der fastlægges en række regler for, hvordan medlemsstaterne kan yde udligning;

for at nå det for udligningen fastsatte mål skal denne ydes inden for bestemte frister og direkte til modtagerne, der i princippet er landbrugere, idet der anvendes satser, som ikke overstiger det skønnede indkomsttab; for at undgå en tung ordning, hvor der udbetales små beløb til modtagerne, kan der i visse tilfælde anvendes forenklede gennemførelsesbestemmelser;

de i denne forordning fastsatte foranstaltninger er i overensstemmelse med udtalelse fra alle de berørte forvaltningskomitéer -

UDSTEDT FØLGENDE FORORDNING:

AFSNIT I

Udligning som følge af væsentlige revalueringer

Artikel 1

1. I dette afsnit fastsættes gennemførelsesbestemmelserne for ydelse af udlingningsstøtte, jf. artikel 2 i forordning (EF) nr. 2800/98.

2. Lofterne over disse udligningsstøttebeløb fastsættes efter artikel 4, stk. 2, i forordning (EF) nr. 2799/98.

Artikel 2

Loftet over støtten omregnes for de deltagende medlemsstater til nationale valutaenheder ved anvendelse af de uigenkaldeligt fastlåste omregningskurser, som Rådet har vedtaget i overensstemmelse med traktatens artikel 109 L, stk. 4, første punktum, og for de ikke deltagende medlemsstater til national valuta ved anvendelse af vekselkursen pr. 1. januar 1999.

Artikel 3

Bestemmelserne for udligningsstøttens ydelse, jf. artikel 7, stk. 1, i Kommissionens forordning (EF) nr. 2808/98 (3) og samme forordnings artikel 8 og 9, gælder for udligningsstøtten under dette afsnit.

AFSNIT II

Udligning for fald i de kurser, der anvendes for den direkte støtte

Artikel 4

1. I dette afsnit fastsættes gennemførelsesbestemmelserne for ydelse af udligningsstøtte, jf. artikel 3 i forordning (EF) nr. 2800/98.

2. Lofterne over disse udligningsstøttebeløb fastsættes efter artikel 5, stk. 2, i forordning (EF) nr. 2799/98.

Artikel 5

Loftet over støtten omregnes for de deltagende medlemsstater til nationale valutaenheder ved anvendelse af de uigenkaldeligt fastlåste omregningskurser, som Rådet har vedtaget i overensstemmelse med traktatens artikel 109 L, stk. 4, første punktum, og for de ikke deltagende medlemsstater til national valuta ved anvendelse af vekselkursen på datoen for den udløsende begivenhed.

Artikel 6

Loftet over den udligningsstøtte, jf. artikel 4, stk. 2, der er en følge af en nedsættelse af den landbrugsomregningskurs, der er fastfrosset indtil den 1. januar 1999, forhøjes med det omvendte forhold mellem den kurs, der omhandles i artikel 5, og ovennævnte landbrugsomregningskurs.

Artikel 7

Bestemmelserne i artikel 10, stk. 2, 3 og 4 og 5, i forordning (EF) nr. 2808/98 gælder for udligningsstøtten under dette afsnit.

AFSNIT III

Almindelige bestemmelser og overgangsbestemmelser

Artikel 8

De almindelige bestemmelser i artikel 11, 12, 13 og 15 i forordning (EF) nr. 2808/98 gælder for udligningsstøtte nævnt i nærværende forordnings afsnit I og II.

Artikel 9

Uanset bestemmelserne i artikel 1 i forordning (EF) nr. 2808/98 er den vekselkurs, der skal anvendes for transaktioner, for hvilke datoen for den udløsende begivenhed falder i perioden fra den 1. januar 1999 til den 4. januar 1999, datoen den 4. januar 1999.

Artikel 10

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. december 1998.

På Kommissionens vegne

Franz FISCHLER

Medlem af Kommissionen

(1) Se side 1 i denne Tidende.

(2) Se side 8 i denne Tidende.

(3) Se side 36 i denne Tidende.